ไฟแนนซ์ทูเดย์
โดย...ช.ชดา
25 ม.ค. 2559

โดย...ช.ชดา
...นอกจากเศรษฐกิจไทยกำลังถูกโลกล้อมให้สู่มุมอับ ยังเจอ New Normal เล่นงานจนไม่ว่ารัฐบาลจะงัดสารพัดวิธีไหนมาแก้ไขก็ยังดูสามวันดีสี่วันไข้ เหมือนมองไม่เห็นว่าจะออกจากหลุมดำทางเศรษฐกิจได้อย่างใด
...ธนาคารพัฒนาเอเชีย (เอดีบี) แนะนำว่า หากไทยอยากพ้นจากประเทศที่ติดกับดักรายได้ปานกลาง (Middle Income Trap) ไปสู่ประเทศที่มีรายได้ปานกลางค่อนข้างสูง ต้องเพิ่มขีดความสามารถในการแข่งขันให้ได้ นอกจากนี้ ต้องลงทุนด้านการศึกษามากขึ้น โดยเฉพาะวิชาคณิตศาสตร์และวิทยาศาสตร์
เอดีบีแนะนำให้ลงทุนด้านนี้อย่างน้อยๆ ให้อยู่ที่ 5% ของจีดีพี ซึ่งต้องเน้นไปที่คุณภาพการศึกษาในระดับมัธยมศึกษา อุดมศึกษา และการฝึกอบรมทางเทคนิคและอาชีวศึกษา
...สิ่งที่เอดีบีแนะนำไม่ใช่เรื่องที่เราไม่รู้ รัฐบาลมี ทิงค์-แทงค์ ตั้งมากมายก่ายกอง ไล่มาตั้งแต่ ดร.สมคิด จาตุศรีพิทักษ์ รองนายกฯ, ดร.สุวิทย์ เมษินทรีย์ รมช.พาณิชย์ ดร.อุตตม สาวนายน รมว.ไอซีที นั่นก็ใช่ การปฏิรูปเศรษฐกิจก็ดูมีความคืบหน้า แต่การปฏิรูปการศึกษาดูแล้วยังไม่เห็นอะไรใหม่
ว่ากันง่ายๆ ถามนายแบงก์ว่า รมว.ศึกษาธิการชื่ออะไร ทุกคนหยุดคิดนานมาก นานมากๆ  สัดส่วน 90% ที่ ช.ชดา ถาม ส่วนใหญ่ตอบไม่ได้ เท่านี้ก็จบแล้ว ไม่ต้องไปคิดอะไรมากเรื่องปฏิรูปการศึกษาเพื่อเพิ่มขีดความสามารถของประเทศ
...ยุคหนึ่งมนุษย์ทองคำคือมาร์เก็ตติ้ง นักวิเคราะห์ นักเศรษฐศาสตร์ แต่ยุคดิจิทัลนี้ มนุษย์ทองคำคือมนุษย์ไอที ช่วงนี้ธนาคารพาณิชย์เริ่มขาดแคลนระดับมันสมองที่จะเข้ามาพัฒนาแอพ พัฒนาผลิตภัณฑ์ให้เข้ากับระบบดิจิทัลแบงก์กิ้งที่จะบูมเป็นกระแสจากนี้ไป สมองจึงเริ่มไหลจากบริษัทคอมพิวเตอร์มาเป็นนายแบงก์ ถ้าไม่พอมีหวังคงต้องอิมพอร์ต
กสิกรไทย-ไทยพาณิชย์ ควงกันประกาศแผนชัดเจนแล้วว่าจะแยกบริษัทออกมาพัฒนาดิจิทัลแบงก์กิ้งโดยเฉพาะ ส่วนธนาคารอื่นยังไม่ประกาศนโยบายชัดเจนอย่างนี้ แต่ไม่แคล้วคงต้องไปในทิศทางเดียวกัน
...บุญทักษ์ หวังเจริญ ซีอีโอของธนาคารทหารไทย ยังคงใช้ มี บาย ทีเอ็มบี ซึ่งเป็นดิจิทัลแบงก์กิ้งที่ทำมาก่อนใคร เป็นหัวหอกในการกวาดต้อนลูกค้ามาใช้บริการ ด้วยกลยุทธ์ให้ดอกเบี้ยสูงกว่าต่อไป